S-809/2018

Mál þetta, sem dómtekið var 12. desember sl., er höfðað með ákæru, útgefinni af lögreglustjóranum á höfuðborgarsvæðinu 27. nóvember 2018, á hendur M-x-x W-x-x B-x-x, kt. [...],[...], Reykjavík, fyrir hegningar- og umferðarlagabrot í Reykjavík, með því að hafa, miðvikudaginn 8. febrúar 2017, ekið bifreiðinni [...], án þess að vera með gild ökuréttindi og ófær um að stjórna henni örugglega vegna áhrifa áfengis (í blóði mældist vínandamagn 0,56‰), suður Höfðabakka, án nægjanlegrar aðgæslu eða varúðar og gegn rauðu ljósi, með þeim afleiðingum að hann ók utan í bifreiðarnar [...] og [...] sem ekið var um sömu gatnamót með akstursstefnu frá Vesturlandsvegi og inn á Höfðabakka til norðurs og við áreksturinn hlaut farþegi í bifreiðinni [...], A, kt. [...], brot á bringubeini.

Telst þetta varða við 219. gr. almennra hegningarlaga nr. 19/1940 og 1. mgr. 4. gr., 1. mgr. 5. gr., 1. mgr., sbr. 2. mgr. 45. gr. og 1. mgr. 48. gr., sbr. 1. mgr. 100. gr. umferðarlaga nr. 50/1987, með áorðnum breytingum.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Í málinu gerir J-kk-nf Þ-kk-nf J-kk-nf hdl., þá kröfu f.h. A, kt. [...], hér eftir nefnd kröfuhafi, að ákærði verði dæmdur til að greiða henni miskabætur að fjárhæð 1.000.000 krónur, auk vaxta samkvæmt 1. mgr. 8. gr. laga um vexti og verðtryggingu nr. 38/2001 frá þeim degi er hið bótaskylda atvik átti sér stað, eða hinn 8. febrúar 2017, og þar til mánuður er liðinn frá birtingu kröfunnar, en síðan dráttarvexti, sbr. 9. gr., sbr. 1. mgr. 6. gr. laga nr. 38/2001, frá þeim degi til greiðsludags. Jafnframt er krafist málskostnaðar að skaðlausu samkvæmt síðar framlögðum málskostnaðarreikningi eða að mati dómsins, að teknu tilliti til virðisaukaskatts af málflutningsþóknun.

Ákærði krefst vægustu refsingar sem lög leyfa í málinu.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 21. nóvember 2018, hefur ákærði ekki áður gerst sekur um refsivert brot.

Með hliðsjón af sakarefni þessa máls og skýlausri játningu ákærða fyrir dómi þykir refsing ákærða hæfilega ákveðin fangelsi í 30 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Í ákæru kemur fram að farþegi í bifreiðinni [...], A, hafi hlotið meiðsli þegar atvik það er lýst er í ákæru átti sér stað. Af þeim sökum gerir hún kröfu á hendur ákærða um greiðslu miskabóta, svo sem nánar greinir í ákæru. Ákærði hefur í málinu verið sakfelldur fyrir hegningar- og umferðarlagabrot og ber hann ábyrgð á því tjóni kröfuhafa sem er að rekja til refsiverðrar háttsemi hans. Með broti sínu hefur ákærði þannig jafnframt gerst sekur um ólögmæta meingerð í garð kröfuhafa í skilningi 26. gr. skaðabótalaga nr. 50/1993 en samkvæmt læknisvottorði sem liggur fyrir í málinu glímir hún enn við afleiðingar slyssins. Ber ákærða því að greiða kröfuhafa miskabætur sökum þessa og þykja bæturnar hæfilega ákveðnar 300.000 krónur. Skulu bæturnar bera vexti og dráttarvexti eins og nánar greinir í dómsorði, en af gögnum málsins verður ekki annað ráðið en að bótakrafan hafi fyrst verið kynnt ákærða við birtingu ákæru þann 30. nóvember sl. Með vísan til 3. mgr. 176. gr. laga nr. 88/2008 um meðferð sakamála skal ákærði greiða kröfuhafa málskostnað, sem er hæfilega ákveðinn 150.000 krónur, að teknu tilliti til virðisaukaskatts.

Í ákæru er ekki að finna kröfu um sviptingu ökuréttar ákærða. Samkvæmt 1. mgr. 180. gr. laga um meðferð sakamála nr. 88/2008 má hvorki dæma ákærða fyrir aðra hegðun en þá sem í ákæru greinir né heldur dæma aðrar kröfur á hendur honum. Verður ákærði því ekki dæmdur til þess að sæta sviptingu ökuréttar.

Ákærði greiði 86.153 krónur í sakarkostnað.

Af hálfu ákæruvaldsins flutti málið M-kvk-nf H-kvk-nf J-kvk-nf saksóknarfulltrúi.

Þ-kvk-nf L-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, M-x-x W-x-x B-x-x, sæti fangelsi í 30 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði greiði 86.153 krónur í sakarkostnað.

Ákærði greiði kröfuhafa, A, 300.000 krónur í miskabætur með vöxtum samkvæmt 8. gr. laga nr. 38/2001 frá 8. febrúar 2017 til 30. desember 2018, en með dráttarvöxtum samkvæmt 9. gr. sömu laga frá þeim degi til greiðsludags.

Ákærði greiði kröfuhafa, A, 150.000 krónur í málskostnað, að teknu tilliti til virðisaukaskatts.

Þ-kvk-nf L-kvk-nf